Svein Østvik

Svein Østvik (født 1961), også kjent som Charter-Svein, er en norsk TV-personlighet og sanger.

Bakgrunn
Svein Østvik ble født den 20. mai 1961 i Kristiansand, og flyttet i ung alder til Kongsberg hvor han vokste opp.

Han gikk teaterlinjen på Romerike Folkehøgskole, hvor han i 1981 fikk rollen som Peer i teateroppsetningen Peer Gynt. Han jobbet senere parallelt på Black Box teater i Oslo

Han var artist og konsertarrangør i et managementbyrå i Halden før han ble kjent. Han har også fungert som fotballagent. Under en gjesteopptreden på talkshowet Studio 5 hevdet han å ha helbredende evner og «varme hender». Han har hevdet å ha lært Zen-buddhistisk meditasjon i slutten av 20-årene, og at han hadde helbredet både seg selv og andre ved hjelp av sine påståtte evner.

Han har reklamert for kosttilskuddet Collagen Plus, som han hevder har hjulpet han mot smerter i kneet. Revmatolog og forsker Ida Kristin Bos-Haugen uttalte at dokumentasjonen er av til dels svært dårlig kvalitet, og at det ikke kan ha en slik positiv virkning.

TV-person
Østvik ble i 2006 kjent gjennom sin deltakelse i dokusåpen Charterfeber på TV3. Han har senere deltatt i andre TV-programmer, som Sangstjerner (2007), Praksisjobben (2008), Skal vi danse (2009), Celebert selskap (2010), Zebra Grand Prix (2010), Nytt på nytt (gjest, 2010), 4-stjerners middag (2011 og 2017), MasterChef (2014), 71° nord – Norges tøffeste kjendis (2017), Camp Kulinaris (2018), og Farmen kjendis (2019). Han spilte rollen som Bingo-Bjørn i Hotel Cæsar. 

I 2007 kom han til finalen i Sangstjerner og fikk platekontrakt med Universal Music Group. 

I 2008 slapp han musikkalbumet Kongen av Mallorca, hvor sangen med samme tittel ble en liten hit i Norge. 

I 2019 ga han ut diktsamlingen Sveins Verden. Han ble samme år nominert til publikumsprisen under Gullruten 2019.

Han har vært gjest og har hatt gjesteopptredener i ulike TV-programmer og andre medier.

 Politikk og aktivisme 
Politisk har Svein Østvik vært engasjert på venstresiden. I sin ungdom deltok han i ml-bevegelsen og var med i AKP(m-l) i Asker. Senere ble han medlem i Sosialistisk Venstreparti.«Klassens klovn» s. 28-30, Klassekampen 30. august 2014. Fra 2020 har han representert partiet som varamedlem i kommunestyret i nye Asker kommune. I Den 2021 meldte han seg ut av SV, og uttalte som begrunnelse at partiet opptrådte feigt i spørsmålet om pålagte begrensninger under koronaviruspandemien i Norge. Lokallagsleder i Asker SV Brit Riise Fredheim uttalte at han ikke hadde vært et aktivt medlem, men ble kumulert opp til 4. vara til kommunestyret på grunn av personstemmer fra 2019-valget.

Den 10. april 2021 deltok Østvik i en demonstrasjon mot koronarestriksjoner, der flere, deriblant Østvik, brente sitt munnbind. Han uttalte blant annet til VG at «restriksjonene har gått for langt, og at immunforsvaret tåler det meste». Han uttalte videre at «det ikke er mye som tyder på at restriksjonene har holdt koronaviruset tilbake».

Østvik uttalte til TV 2 at handlingen var den modigste han hadde gjort. Han stilte seg kritisk til hvorfor nye «hastevaksiner (med ukjente senvirkninger) plutselig er den eneste måten å behandle noe på», og fremholdt at uenigheter er en viktig del av et godt demokrati. Han opplyste også at han aldri ville la seg vaksinere og mente at det var et kappløp [i legemiddelindustrien] om å få mest mulig ut av det [pandemien] økonomisk.

Den 17. april deltok han i en ny demonstrasjon mot koronarestriksjonene.  Den 17. mai 2021 gikk Østvik i et 17. mai-tog som brøt med smittevernrestriksjonene. Han hevdet at «Vi kan ikke være slaver av noen som ikke forstår hva de driver med», og at koronapandemien er langt mindre alvorlig enn det helsemyndighetene slår fast. På kritikken han har fått, svarte han blant annet: «Det vi ser nå er at når man stikker seg ut, så får man kjeft av dem som tviholder på den 'sannheten' vi har fått servert gjennom propaganda i ett år nå.»  I desember 2021 ble han smittet med Covid-19.  Han var syk i over en uke, spyttet blod og trengte medisiner. "Charter-Svein ble coronasmittet", abcnyheter, 22 januar 2022 Svein bekymret seg for hvordan mediene ville fremstille hyheten om at han var koronasyk, og kommenterte: «Jeg så for meg de hånlige, skadefro overskriftene. Jeg så for meg hylekoret: 'Hva var det vi sa?'». Han holdt fast ved at han alltid vil takke nei til koronavaksiner.

I et intervju med helsenettstedet Hemali (Helse, Mat & Livsstil) fortalte han om tiden han var koronasmittet, og at han ikke hadde endret sitt syn på myndighetenes håndtering av koronapandemien. Blant annet nevnte han: «Med sykdommen autoimmun artrose og min alder er jeg i risikogruppen. Jeg har sammenlignet Covid-19 med hard influensa, og slik kjentes det. Jeg har stått fram med kritikk av håndteringen, og når jeg lå der med feber tenkte jeg på det som en mulig 'straff': Skal jeg igjennom dette fordi jeg har stått for en annen mening? Fordi jeg lyttet til andre fagfolk?» Etter behandling med blant annet antibiotika og allergimedisin ble han bedre og kommenterte at: «I løpet av to dager ble jeg veldig mye bedre, det var en kjempeforandring. Tenk at vi ikke får opplyst at medisiner [ikke koronavaksiner] hjelper! Om folk visste det, kunne uroen blitt snudd i løpet av dager.», samt at: «Jeg har stolt på immunforsvaret mitt, og takket derfor nei til den eksperimentelle behandlingen med mRNA.»

 Referanser 

Kilder
 Kommunens oversikt over folkevalgte i nye Asker kommune

 Eksterne lenker 



Kategori:Norske TV-personligheter
Kategori:Personer innen multi-level marketing
Kategori:Norske deltakere i talentkonkurranser på TV
Kategori:Norske musikere
Kategori:Lokalpolitikere i Asker
Kategori:Skal vi danse-deltakere
Kategori:Farmen-deltakere
Kategori:Personer fra Kristiansand kommune